**Dr.sc. Marin Galić**

**ŽIVOTOPIS**

Marin Galić diplomirao je novinarstvo na studiju novinarstva Fakulteta političkih znanosti. Sveučilišni poslijediplomski znanstveni studij na Ekonomskom fakultetu Sveučilišta u Zagrebu upisao je ak. god. 2005./2006. i završio s prosječnom ocjenom 4,52. Magistarski rad obranio je 2009. godine na istom fakultetu, čime je stekao akademski stupanj magistra znanosti u području društvenih znanosti, polje ekonomija, grana organizacija i menadžment.

Dugogodišnji je novinar koji se još 1998. zaposlio u stalnom radnom odnosu u „Jutarnjem listu“ (Europapress Holding, EPH). Tijekom idućih dvadesetak godina obavljao je brojne novinarske i uredničke poslove. Najviše se bavio temama vezanim uz sport, osobito automobilski biznis i auto-industriju, a usporedo je više godina honorarno uređivao i specijalizirane tiskovine. Tijekom dugog novinarskog staža u EPH je vodio i posebne projekte iz kojih je stekao iskustvo iz područja nakladništva, autorskih prava, tiskanja, upravljanja financijama i distribucijom te dugoročnog strateškog planiranja.

Godine 2015. napustio je EPH. Radio je menadžerski posao u sektorima prodaje, marketinga i odnosa s javnošću, a od listopada 2018. godine bio je na funkciji izvršnog direktora Hrvatskog teniskog saveza, u vrijeme kad je hrvatska teniska reprezentacija drugi put osvojila najstarije i najprestižnije natjecanje „Davis Cup“ (Lille, 2018.). Bio je vođa hrvatske delegacije i odlikovan je Redom hrvatskog pletera.

Doktorsku disertaciju obranio je na Filozofskom fakultetu Sveučilišta u Zagrebu 2018. godine, s ocjenom *magna cum laude.* Akademski stupanj doktora znanosti stekao je u znanstvenom području društvenih znanosti, polju informacijskih i komunikacijskih znanosti.

Kandidat govori i piše francuski i engleski jezik. Služi se standardnim računalnim programima (Office) te specijaliziranim aplikacijama potrebnim za editiranje novinarskih radova.

Izabran je u suradničko zvanje i na radno mjesto poslijedoktoranda u znanstvenom području društvenih znanosti, polju informacijske i komunikacijske znanosti, grani novinarstvo, na Odsjeku za novinarstvo i medijsku produkciju.